9.ΑΠΟΦΑΣΗ ΥΠΟΥΡΓΩΝ ΣΥΝΤΟΝΙΣΜΟΥ ΚΟΙΝΩΝΙΚΩΝ ΥΠΗΡΕΣΙΩΝ ΚΑΙ  ΔΗΜΟΣΙΩΝ ΕΡΓΩΝ   Αριθ.Γ5α/7584/1690  της 25 Αυγ. 1978/13 Μαρτ. 1980 (ΦΕΚ Β΄ 253)  Περί τρόπου αντιμετωπίσεως περιπτώσεων θεομηνιοπλήκτων που μεταβίβασαν μετά τη θεομηνία την πληγείσα οικοδομή.  Έχοντας υπόψη: 1.Τις διατάξεις: α)Του άρθρ. 16 του Νόμ. 4467/1965 και του Β.Δ. 460/65, όπως τροποποιήθηκαν και συμπληρώθηκαν. β)Του Α.Ν. 64/67 γ)Του Νόμ. 397/76. 2.Τη γνώμη του Συντονιστικού Συμβουλίου Στεγάσεως της συνεδριάσεως αριθμός 13/20.4.1978, αποφασίζουμε: Ορίζουμε τα κατωτέρω για τους θεομηνιόπληκτους εκείνους, οι οποίοι υπάγονται στα στεγαστικά προγράμματα του Υπουργείου Κοινωνικών Υπηρεσιών και μετά τη θεομηνία μεταβίβασαν την κυριότητα της πληγείσης οικοδομής τους. α)Εάν η μεταβίβαση έγινε μετά την αναγνώρισή τους ως δικαιούχων παίρνουν τη στεγαστική συνδρομή, που τους εγκρίθηκε, και το γεγονός ότι έπαψαν να είναι ιδιοκτήτες της πληγείσης οικοδομής δεν επηρεάζει το αναγνωρισθέν δικαίωμα. β)Εάν η μεταβίβαση έγινε πριν από την κρίση και αναγνώριση του δικαιώματος ο θεομηνιόπληκτος, εφ’ όσον συγκεντρώνει και τις λοιπές προϋποθέσεις, αναγνωρίζεται δικαιούχος και παίρνει τη στεγαστική του συνδρομή μόνο στην περίπτωση, που η μεταβίβαση έγινε σε πρόσωπο που ήταν μέλος της οικογενείας του και όταν έγινε η θεομηνία και όταν κρίνεται το δικαίωμά του. γ)Ειδικά και στις δύο ως ανωτέρω περιπτώσεις εάν ο θεομηνιόπληκτος είναι δικαιούχος συνδρομής επισκευής οικοδομής και δεν επιθυμεί να την χρησιμοποιήσει για το σκοπό αυτό, επειδή δεν είναι πλέον αυτός κύριος του πληγέντος ακινήτου, χάνει το δικαίωμα απολήψεως της συνδρομής αυτής. Παίρνει όμως την αρωγή αυτή της επισκευής εάν επιθυμεί να την χρησιμοποιήσει για την ανέγερση οικίας, σύμφωνα με το άρθρ. 2 του Β.Δ. 953/66 και το άρθρ. 7 του Νόμ. 397/1976. 2.Σε όλες τις ανωτέρω περιπτώσεις που η συνδρομή θα ενσωματωθεί στο πληγέν ακίνητο που μεταβιβάσθηκε στο μεταξύ, για τη χορήγηση της συνδρομής αυτής θα προσυπογράψει το δανειστικό συμβόλαιο και ο νέος ιδιοκτήτης του πληγέντος ακινήτου.   